回轉壽司

回轉壽司係壽司餐廳嘅一種。師傅將整好嘅壽司放喺碟後擺喺運輸帶上面，運輸帶圍繞餐廳嘅坐枱而行。除咗可以喺運輸帶上面攞壽司之後，客人亦可以要求師傅個別整想食嘅壽司。壽司按價錢放喺唔同顏色嘅碟度。食完之後，店員依照顧客枱上嘅碟而計算帳單。

迴轉壽司嘅運輸帶上除咗壽司之外，可能亦會有其他日式嘢食，包括：小食、紙包飲品、生果、甜品、湯等。迴轉壽司舖通常比傳統壽司店嘅價錢比較大眾化，而最受歡迎嘅回轉壽司舖由於顧客流量高，壽司放喺運輸帶上嘅時間亦相對較短，因此材料通常都應該比較新鮮。

顧客枱上通常已經有需要嘅配料，例如豉油、紫薑、山葵等。其他用品好似筷子、熱茶、水、紙巾等，顧客都可以喺枱度攞到。

歷史

回轉壽司由白石義明發明。白石當時經營嘅壽司舖唔夠人手，喺睇到朝日啤酒廠嘅啤酒樽運輸帶後，靈機一觸將呢種概念引用到壽司舖度。經過五年嘅發展，1958年白石喺大阪開設第一間回轉壽司舖，叫做「元祿壽司」。喺業務發展嘅高峰期，元祿壽司嘅240間分店遍佈日本各地。2001年就回落到11間。

起初，所有嘅客人都係膊頭貼膊頭對住運輸帶坐，但係咁樣坐對團體顧客來講好唔方便，因此唔受歡迎。慢慢，店家開始喺運輸帶側邊適當嘅地方加上枱，每張枱最多可以坐六個人。咁樣喺供應相同數量顧客嘅情況之下，亦可以減少運輸帶所需嘅長度。

有人研究認為最理想嘅壽司運輸帶速度係每秒8厘米，咁確保咗運輸過程中嘅安全嘅同時亦照顧到客流量。回轉壽司嘅模式雖然需要較少嘅店員維持，不過喺回轉嘅過程壽司亦乾得比較快。一般來講，運輸帶順時針方向流動，畀多數右撇子嘅顧客用右手揸住筷子嘅同時，可以用左手攞到運輸帶上嘅盤。

白石曾經發明「機械人壽司」，亦即係由機械人來傳送壽司，但並未取得商業上嘅成功。

發展情況

喺大阪博覽會出現咗回轉壽司餐廳之後，1970年係回轉壽司餐廳第一次迅速發展時期。當外食開始流行後，1980年係第二波迅速發展時期。而喺1990年代經濟泡沫爆破之後，平價嘅餐廳開始受到歡迎，呢個係回轉壽司餐廳嘅最後一次快速發展時期。

日本國內每年嘅回轉壽司市場營運額高達2千4百億日圓，2001年統計全國分店高達3000間。世界各地亦存在住為數唔少嘅回轉壽司舖。令到傳統嘅壽司店面對非常大嘅競爭，唔少傳統壽司店面臨倒閉。

大中華地區存在住類似嘅壽司店。香港有「元綠壽司」、而上海就有「緣祿壽司」、台灣有「爭鮮壽司」。呢啲分店同回轉壽司嘅鼻祖「元祿寿司」無關。香港嘅「元綠壽司」甚至用海藻副產品「再造三文魚籽」來製作壽司。

出名嘅回轉壽司舖
壽司郎
爭鮮
元氣壽司
藏壽司

食肆